Anno Domini millesimo ducentesimo sexagesimo octavo statuta sunt haec apud Cistercium in Capitulo generali. 1.  Cum ad intolerabiles et graves excessus quorumdam monachorum et conversorum de Ripalta, Terdonensis dioecesis, corrigendos, inquisitores olim miserit Capitulum generale, et iidem inquisitores comperta veritate de multa Ordinis misericordia in eos sententiam dederint satis levem ; qui tamen obedire longo tempore noluerunt, in suae malitiae pertinacia in monasterio persistentes, licet tarde postea exierint. Volens idem Capitulum generale a simili praesumptione ceteros perterrere, latas in ipsos sententias a dictis inquisitoribus approbat et confirmat, hoc addito quod pro ipsorum contumacia qui emissi sunt, sententiae conspiratorum per omnia subiaceant, ad domum propriam non nisi de licentia Capituli generalis revocandi. De conversis vero qui manus sacrilegas in cellerarium suum ipsum occidendo miserunt, praecipit vicinis abbatibus et aliis ut illos si potuerint, capiant, et captos carcerali miseriae studeant mancipare ; qui si, et dierum posthabita monitione, Ordini non extiterint obedientes et devoti, supplicat idem Capitulum generale domino episcopo et omnibus civitatis Terdonensis dioecesis ut ipsos monachos et conversos conspiratores per sententiam Capituli generalis in ipsos latam excommunicatos denuntient, et ab omnibus faciant arctius evitari, et ut illos excommunicent qui ad ipsos pertinent, si eisdem dederint in aliquo consilium, auxilium vel favorem. Si vero non sic correcti fuerint, supplicat idem Capitulum generale domino Papae ut consilium apponendo illos de Terdona compellat, ut in ipsos conspiratores capiendo et tenendo manum mittere minime vereantur. Illi vero qui sententiati fuerunt in domo propria remanentes, pro eo quod ipsis in consilio et auxilio adhaeserunt, sententiae conspiratorum subiaceant, et usque ad nutum patris abbatis ultimi omnium habeantur et ad haec praedicta omnia exequenda abbatem Sancti Andreae de Ianuis constituit praecipiendo ipsum Capitulum generale. 2.  Item, statuit et ordinat Capitulum generale ut fugitivi et conspiratores de Dobrelech et alii quicumque moneantur, ut infra mensem post monitionem factam ad Ordinem redeant abbatibus suis humiliter obedientes et devoti, alioquin in vicinis abbatiis in praecipuis excommunicentur solemnitatibus, et ubi fieri poterit commode carceri mancipentur, et cum dictos ad Ordinem redire contigerit a dicta sententia proprii abbates eosdem absolvendi liberam habeant facultatem. 3.  Item, diffinitioni olim editae quae sic incipit : Abbas depositus, hoc additur quod abbati deposito pro turpi ac enormi crimine, de licentia patris abbatis in domo in qua abbatizavit remanere liceat eidem, aut ad domum a qua in abbatem illius assumptus est revertatur, ita tamen quod in priorem, cellerarium, suppriorem aut confessorem minime promoveatur, nisi de licentia Capituli generalis. Diffinitio super hoc anno praeterito edita revocatur. 4.  Item, super receptione Fratrum Minorum et Praedicatorum habitum nostri Ordinis cum quibuscumque litteris commendatitiis implorantium, diffinitio super hoc olim edita inviolabiliter observetur. 5.  Item, cum super monialium discursibus et excessibus earumdem clamor aures Capituli generalis frequenter propulsaverit, ad refrenandum earumdem excessus multiplices, idem Capitulum generale duxit provide statuendum, ut moniales quas incorporari nostro Ordini de cetero contigerit, perpetuo quantumcumque firmius includi poterunt, ante incorporationis assensum firmiter includantur. 6.  Cum ad audientiam Capituli generalis clamosa pervenerit insinuatio quod quidam in electionibus, visitationibus, correctionibus saeculares vel quascumque personas convocant, vel convocari consentiunt, quorum terrore vel malitia, visitatores quae Dei sunt et Ordinis statuere et corrigere impediuntur, statuit et ordinat Capitulum generale ut quicumque de cetero id attentare praesumpserint vel fieri consenserint, poenae conspiratorum subiaceant per omnia, si in hoc deprehensi fuerint, vel convicti. Nec patres abbates, seu quicumque praedictorum occasione venerint, quamdiu tales ibi fuerint ullatenus officium iam inceptum exequantur. 7.  Universis abbatibus in legatione domini Simonis tituli Sanctae Ceciliae presbyteri cardinalis constitutis, auctoritate qua potest, praecipit Capitulum generale ut summam pecuniae sibi a patribus suis imponendam illustribus Francorum et Siciliae regibus reddendam pro subsidio Terrae sanctae et pro defensione romanae Ecclesiae infra octavam Epiphaniae Parisius deferant, vel propriis procurent deferri sumptibus in pecunia numerata. Quicumque vero abbates infra praefixum terminum dictam summam non solverint, tam ipsi quam priores vel cellerarii sententiam excommunicationis ex tunc ipso facto incurrant, et nihilominus patres abbates summam impositam super illos contrahere possint ad usuras, ad quae omnia, tam de capitali quam de usuris et expensis occasione praedictorum faciendis, dicti abbates suis patribus reddere rationem tenebuntur, auctoritate domini Cistercii et quatuor primorum abbatum in praedictis in suo robore permanente, ita quod si omnes simul dictum negotium exequi non potuerint, duo ipsorum cum domino Cistercii nihilominus exequantur. 8.  Definitioni olim editae anno LXI° de convocandis abbatibus, quae sic incipit : Si contingat quod episcopi vel praelati Ordinis privilegia infringere moliantur, hoc additur quod illi tres abbates maiores illius provinciae, ut in diffinitione continetur, ad conveniendum et contribuendum ceteros abbates compellant auctoritate Capituli generalis. 9.  Item, festum beati Iuliani quod sexto kalendas februarii fieri solebat, in crastino Agnetis secundo fiat, et fiant omnia sicut de beato Remigio, exceptis abbatiis illius dioecesis, qui si voluerint, ea die faciant qua fit in ecclesia cathedrali. 10.  Item, deliberatione provida praecipit Capitulum generale patribus abbatibus quatinus filiis suis praecipiant et iniungant ut creditoribus suis solvant debita in quibus eis tenentur, etiam per distractionem mobilium seu immobilium, prout melius viderint oportere, et ad hoc ipsos compellant auctoritate Capituli generalis. 11.  Auctoritate Capituli generalis inhibetur abbatibus et personis Ordinis universis ne de cetero utantur ciphis cum pedibus argenteis in refectorio, infirmitorio, vel cameris, sed ad usus hospitum tantummodo habeantur. 12.  Inhibetur abbatibus de novo creatis et conversis noviter ad Capitulum generale venientibus quod nihil praesumant dare in Divione vel in via pueris Ordinis ratione novitatis. 13.  Statuit et ordinet Capitulum generale ut pro bono statu Terrae sanctae et pro defensione sanctae romanae Ecclesiae cantetur missa *Salus populi* quarta feria cum duobus ministris. Quod si dicta die duae missae occurrerint, prima de *Salus populi* habeatur, et si eadem die debeat fieri sermo in capitulo, dicta missa de *Salus populi* in crastino decantetur, et si qua alia privatim cantari consuevit, omittatur. 14.  Petitio abbatis Eboracensis, qui petit absolvi a susceptione hospitum per triennium, exauditur. Hoc idem de Ioiaco et de Margano abbatibus per quinquennium. Hoc idem abbati de Mulebrune per triennium est concessum. 15.  Petitio abbatis de Theoloco qui petit conventum suum dispergi, et si forte eumdem retinere potuerit, a susceptione hospitum absolvi per quinquennium, exauditur. 16.  Cum ultima die Capituli generalis, in eodem Capitulo protestatio facta fuerit, quod si aliquae notulae essent neglectae, possent apud Divionem suppleri, ibidem statutum est quod nullus novitius hoc anno recipiatur in monachum vel conversum, nisi talis fuerit persona cui pro sua reverentia non possit receptio denegari, maxime cum Diffinitoribus in loco debito Diffinitorum consistentibus maior pars et potior in hanc diffinitionem consenserit, quae tamen propter occupationes multimodas est omissa. Excipiuntur ab hac lege abbatiae quae infra viginti annos in Ordine sunt fundatae. 17.  Item, pro domino Ioanne quondam comite Burgundiae cui concessum fuit olim quod in singulis domibus suae dominationis in die obitus sui pro ipso fiat anniversarium in conventu, et conversi, qui in servitio suo in vita dicti comitis deputati fuerant, in dicto officio ad petitionem haeredum suorum remaneant usque ad nutum Capituli generalis. 18.  Item, anniversarium nobilis viri domini Boschonis, patris et matris suae, et uxoris patris sui fundatricis abbatiae de Laura, anniversario comitis Bononiae quod fit quinto decimo kalendas februarii coniungatur. 19.  Petitio Arnulphi comitis Chimerentium qui petit unum monachum de abbatia Clarimarisci pro capellano, et unum conversum pro eleemysonario, dum honestis deputentur officiis, exauditur. 20.  Petitio episcopi Belvacensis qui petit unum conversum de abbatia Ursicampi, dum honestis deputetur officiis, exauditur. 21.  Petitio abbatis Ebracensis qui petit absolvi a susceptione hospitum per triennium, exauditur. 22.  Petitio abbatum de Petrosa et de Boscanio quod anno futuro remaneant a Capitulo generali, exauditur. 23.  Petitio abbatis Claraevallis Mediolanensis de faciendo festo beatorum martyrum Gervasii et Prothasii in domo sua cum XII lectionibus et duabus missis, exauditur. 24.  Petitio abbatum de Anglia et de Scotia qui petunt fieri festum beatae Margaretae in domibus propriis, exauditur, et fiat de ipsa sicut de beata Catherina. 25.  Petitio R. Boloniae et Alverniae comitis de uno fratre Vallis lucidae habendo secum, dummodo honestis deputetur officiis, exauditur. 26.  Petitio abbatis Mellifontis qui petit fieri festum beati Malachiae cum tribus lampadibus et sermone in domo propria, exauditur. 27.  Petitio abbatis Bellae vallis qui petit decantari officium beati Petri Tarantasiensis archiepiscopi, in responsoriis et legenda propria in domibus suae derivationis, sicut fit in Bella valle, exauditur. 28.  Petitio abbatis Montispetrosi, de faciendo festo beati Blasii episcopi et martyris cum XII lectionibus et una missa in domo propria, exauditur, et fiat de eo sicut de beato Thoma Cantuariensi. 29.  Petitio reverendi patris domini episcopi Sagiensis qui petit habere missam quotidianam pro defunctis post eius decessum in abbatia Sancti Andreae de Goffer, ubi elegit sepulturam suam, exauditur. 30.  Petitio vice cancellearii domini Papae qui petit plenarium [servitium] post eius obitum, exauditur. 31.  Petitio monialium Vallis Coeli et Domus Gaudii quae petunt transferri monasteria, de Claromarisco et de Dunis abbatibus committitur auctoritate Capituli generalis qui, ad loca personaliter accedentes pensatis omnibus, etc., et quid inde, etc. 32.  Petitio abbatis de Sancta Cruce, qui petit fieri anniversarium pro quodam episcopo in domo propria, exauditur. 33.  Petitio domini de Castro Radulphi, qui petit associari sibi monachum unum de Pratea, dummodo honesto deputetur officio, exauditur. 34.  Petitio abbatis de Mulebrune, qui petit absolvi a susceptione hospitum per triennium, exauditur. 35.  Inquisitio abbatis Francarum vallium qui in manifesto carnis contagio infamis esse dicitur, de Aquabella et de Fontefrigido abbatibus committitur auctoritate Capituli generalis, qui ad locum personaliter accedentes, si dictum abbatem in praedictis culpabilem invenerint, per depositionis sententiam in ipsum animadvertere non omittant, et anno sequenti renuntient Capitulo generali. 36.  Inquisitio super excessibus abbatis Sancti Sebastiani qui a visitatione sua visitatorem repulisse, et eidem posuisse insidias et monachos patri abbati obedientes excommunicasse, ut dicitur, de Casaemarii et de Monte Amiato abbatibus committitur auctoritate Capituli generalis qui ad loca personaliter accedentes, si dictum abbatem in praedictis culpabilem invenerint, in ipsum animadvertere non omittant, prout viderint expedire. 37.  Inquisitio super conspiratione exorta in Valle tuta contra abbatem *ipsius* loci, et aliis iniuriis corporalibus ipsi abbati a monachis et conversis eiusdem loci illatis, de Herivado et de Rure regis abbatibus committitur auctoritate Capituli generalis in plenaria Ordinis potestate, qui ad loca personaliter accedentes, inquirant super praemissis diligenter veritatem, et si invenerint dictam conspirationem et iniurias ita esse prout in litteris sigillatis sigillis octo abbatum, *scilicet* de Caron, de Erivado, de Vitae Schola, de Sora, de Cara Insula, de Rure Regio, de Asilo, de Insula Dei et de Loco Dei vidimus contineri, ipsum abbatem in gradum pristinum restituant et restitutum ab iniuriis et violentiis conservent et conspiratoribus poenam infligant, secundum quod in gradum peccaverint altiorem, et secundum Ordinis statuta. 38.  Inquisitio abbatis de Rubeto qui ad Capitulum generale per quadriennium dicitur non venisse, qui contra patris abbatis inhibitionem romanam Curiam adiit ibidem mutuum contrahens inutiliter, prioratum etiam ad vitam retinens, ibidem bona monasterii sui dissipans, de Bella pertica et de Bono loco abbatibus committitur auctoritate Capituli generalis, quid ad loca personaliter accedentes super his diligenter inquirere studeant, et quid inde, etc. 39.  Inquisitio super excessibus monialium de Fonte Sanctae Mariae et super processu abbatis de Aurora patris dictarum monialium contra ipsas, de Alta ripa et de Capella abbatibus committitur auctoritate Capituli generalis, etc., ut supra. 40.  Inquisitio super *intrusione* abbatis de Samaria facta per quemdam regulum contra Ordinis instituta, committitur abbati Mellifontis in plenaria Ordinis potestate, et si ipsum taliter intrusum invenerit, ipsum non esse abbatem denuntiet auctoritate Capituli generalis. 41.  Incorporatio domus de Kirkam, de Lucella et de Fortenhasela abbatibus committitur in plenaria Ordinis potestate, etc., ut supra, et sit filia de Caesarea. 42.  Incorporatio loci de Magelam, de Sancta Cruce in Austria et de Campo liliorum abbatibus committitur, etc., ut supra, et sit filia de Zvocetel. 43.  Incorporatio monasterii de Clara stella, de Speciosa valle et de Brunebach abbatibus committitur, etc., ut supra, et sit filia de Mulebruna. 44.  Incorporatio abbatiae monialium de Gratia Dei in magna Valentia, de Scarpio et de Bonifacano abbatibus committitur, et sit filia Cistercii. 45.  Incorporatio abbatiae monialium de Ramosa, de Eberbach et de Aursburc abbatibus committitur, etc., ut supra, et sit filia de Sconavia. 46.  Diffinitioni nuper editae de locorum inspectoribus et incorporationibus monasteriorum hoc additur, ut scriptis per se vel alios anno sequenti referant Capitulo generali. 47.  Inspectio loci in quo fundari abbatiam monialium nobilis vir dominus de Vandolia vult, de Longo ponte et de Fontuato abbatibus committitur, etc., ut supra. 48.  Inspectio abbatiae Sanctae Mariae quae petit transferri, de Porta Coeli et de Loco crescenti abbatibus committitur, etc. 49.  Inspectio abbatiae monialium de Chesemed, de Gradis et de Sara abbatibus committitur, etc., ut supra. 50.  Inspectio loci Cognatiae in quo intendit Richardus de Rupella miles abbatiam fundare, de Mellisfonte et de Sancto Salvatore abbatibus committitur, etc., ut supra. 51.  Abbates Hispaniae qui hoc anno remanserunt a Capitulo generali quia se per litteras legitime excusare curaverunt, volens eisdem ad praesens parcere ipsum generale Capitulum, statuit et diffinit ut eo anno quo antiquitus venire consueverant, de cetero venire teneantur. Diffinitio super hoc anno praeterito edita revocatur. 52.  Item, a sententia olim lata in fratrem Girardum quondam abbatem Fontis Ioannis auctoritate Capituli generalis, ipsum absolvit dictum Capitulum generale. 53.  Universis abbatibus Daciae, Apuliae, Marchiae Anconitanae inhibetur auctoritate Capituli generalis ne monachus vel conversus ad se venientes sine litteris propriorum abbatum retinere ullatenus audeant vel praesumant. 54.  Praecipitur abbati de Esterbach auctoritate Capituli generalis ut suis creditoribus mercatoribus P. Berardi et Benedicto Ioannis et Willelmo de Mora et Richardo de Bianfont ut infra statutum tempus satisfaciat ; alioquin ex tunc abbas, cellerarius maiori excommunicationi subiaceant, monachi vero et conversi qui dictam solutionem impedierint, eidem sententiae subiaceant, nec in dicto monasterio divina a praefato termino celebrentur. Dicta vero pecunia in dagano ubi recepta fuerat, persolvatur. 55.  Item, cum frequenti abbatum in Capitulo generali querimonia contra Metensem episcopum, de Tribus fontibus et de Villario iuxta Metas abbatibus commissa sit auctoritate Capituli generalis procuratio, et dicti abbates dictum negotium in gravibus expensis per se et nuntios ad hoc deputatos in romana Curia et alibi fideliter in expensis communibus fuerint prosequuti, dictis abbatibus de Tribus Fontibus et de Villario committitur auctoritate Capituli generalis ut abbates, qui impositam sibi summam praedicto negotio usque ad festum Omnium Sanctorum persolvere distulerint, ex tunc eosdem quousque praedictis abbatibus plenarie pro rata sua satisfecerint, compellant auctoritate Capituli generalis, et praefati duo abbates, si dicto statuto tempore in solutione suae portionis deficere contigerit, non solutam pecuniam recipere teneantur ad usuras, et quid inde, etc. 56.  Correctio abbatiae Scalae Dei quae in temporalibus enormiter dissipata dicitur, de Bethania et de Villa longa abbatibus committitur auctoritate Capituli generalis, qui ad dictam abbatiam personaliter accedentes eamdem, prout melius potuerint, corrigant et reforment. Super obligatione vero quae dicta domus domui Morimundi dudum est… (*sic*). 57.  Item, processum depositionis abbatissae de Erz factam per abbates de Scarpio et de Monte salutis auctoritate Capituli generalis, confirmat et approbat idem Capitulum generale. 58.  Item, de abbate de Salteia qui non venit per novem annos ad Capitulum, committitur patri abbati quod ipsum puniat secundum Ordinis instituta, et quid inde, etc. 59.  Abbati de Ripatorio conceditur ut de grangia sua, quae vocatur Domus Episcopi, faciat commodum suum prout melius viderit expedire. 60.  Item, querela abbatis Trium Fontium contra abbatem Igniaci, de Monasterio in Argona et de Valle regis abbatibus committitur in plenaria Ordinis potestate, etc., ut supra. 61.  Querela abbatis de Berola contra abbatem de Orta, de Monte salutis et de Valle bona abbatibus committitur, etc., ut supra. 62.  Querela abbatissae de Cams contra abbatissam de Sancto Andrea, de Scarpio et de Monte salutis abbatibus committitur, etc., ut supra. 63.  Querela abbatis de Bona requie contra abbatem de Salteia, de Persenia et de Eleemosyna abbatibus committitur in plenaria Ordinis potestate, etc., ut supra. 64.  Querela abbatis de Oseech contra abbatem de Egris, de Valleron et de Cicador abbatibus committitur, etc., ut supra. 65.  Querela abbatis de Deulecresse contra abbatem de Crogdone, de Wanelia et de Loco Sanctae Mariae in Holandia abbatibus committitur, etc., ut supra. 66.  Querela abbatis Villae longae contra moniales de Rivinetidi, de Fontefrigido et de Valle bona abbatibus committitur, etc., ut supra. 67.  Querela abbatis Sancti Stephani de Boscho contra abbatem de Nucharia, de Marna et de Curatio abbatibus committitur, etc., ut supra. 68.  Querela abbatis de Balerna contra abbatem Bonimontis et abbatem Bullionis, de Chasereto et de Monte Sanctae Mariae abbatibus committitur, etc., ut supra. 69.  Querela abbatis Longipontis contra abbatem Ursicampi, de Valle regis et de Valle clara abbatibus committitur, etc., ut supra. 70.  Abbas Belefontis qui iam tertio defuit a Capitulo generali deponitur in instanti. 